Paul Davis (fotballspiller)

Paul Vincent Davis (født 9. desember 1961 i London) er en engelsk tidligere fotballspiller og trener.


== Tidlig karriere ==
Davis signerte for Arsenal som juniorspiller i 1977 og ble profesjonell året etter. Han var regnet som en talentfull venstrebent midtbanespiller, og gjorde sin debut i 1980 i lokalderbyet mot Tottenham, og var innen et år fast på Arsenal-laget, samt som spiller på det engelske U21-landslaget.


== Kontroverser ==
Davis, som brukte draktnummer 4 før Arsenal-kaptein Patrick Vieira, var en integrert del av det vellykkede Arsenal-laget på slutten av 1980-tallet, og vant ligacupen i 1987 og seriemesterskapet i 1989 og 1991. Men hans karriere ble hemmet av en rekke skader, som igjen ble overskygget av en stygg hendelse i 1988, da han brakk kjeven til Southamptons midtbanespiller Glenn Cockerill under en krangel. Hendelsen, som ikke hadde blitt sett av verken dommeren eller hans assistenter, var den første til å resultere i at en spiller ble dømt gjennom bruk av TV-bevis. Davis ble utestengt i ni kamper, på det tidspunktet den lengste straffen den engelske forbundet noensinne hadde gitt for en hendelse, og gitt en bot på 3.000 pund.
Bare tre dager i forveien av voldsutøvelsen mot Cockerill hadde Davis fått sin første befatning med det engelske seniorlandslaget, da han satt på benken i en treningslandskamp mot Danmark. Davis ble gjenstand for mye negativ medieomtale i forbindelse med voldsepisoden, og han ble aldri innkalt til A-landslaget igjen. Han fikk imidlertid en opptreden for B-landslaget i en kamp mot Wales i februar 1991, hvor han scoret kampens eneste mål.
Han ble nærmest permanent satt ut av laget høsten 1991, men fikk spille både ligacupen og FA Cup-finalen i 1993 da Arsenal tok sin Cup Double. Han spilte også i Arsenals cupvinnercup-seier over Parma året etter. Davis ble så frigitt av Arsenal sommeren 1995. Til tross for skadene spilte han 447 kamper og scoret 37 mål for Arsenal.


== Videre karriere og opphold i Norge ==
I juni 1995 signerte Davis en leieavtale med Stabæk. Meningen var at han skulle spille fem kamper for den norske Eliteserie-klubben. Oppholdet i Norge ble ikke vellykket. Davis var i mye dårligere fysisk forfatning enn hva Stabæk var blitt forespeilet av hans agent. Det ble kun én kamp, som innbytter med 29 minutters spill i et hjemmetap for Tromsø, før Stabæk valgte å annullere kontrakten.Han signerte for Brentford FC vederlagsfritt i september 1995, men la opp som fotballspiller etter kun et år og bare fem kamper på Griffin Park.


== Karriere som trener ==
Davis returnerte til Arsenal for å bli en ungdomstrener i 1998, før han forlot klubben i 2003 for å søke lykken andre steder. Den 27. oktober 2005 ble Davis annonsert som assisterende manager for Kettering Town med den nye manageren Paul Gascoigne, men ble kun seks uker i jobben. Han forlot Kettering samtidig som Gascoigne ble sparket fra klubben den 5. desember 2005.Etter dette fortsatte Davis med trenerutdannelser og har FA og UEFA Pro-lisens, den høyeste trenerutdannelsen i Storbritannia, samtidig som han har UEFAs A-Lisens og FA-diplom i Football Management fra Warwick University, så vel som hans lærerutdannelse innen idrett. Davis er nå regionsleder og treningspedagog i Professional Footballer's Association, og også ambassadør for «Kick it out» og «Vis rasisme rødt kort»-organisasjonene.


== Karriereoversikt ==


== Referanser ==


== Eksterne lenker ==
(en) Paul Davis – Transfermarkt 
(en) Paul Davis – Soccerbase.com 
(en) Paul Davis – FootballDatabase.eu 
(en) Paul Davis – FBref